*** ENERĠETIKU Sa minn meta twieled kien magħżul u ġenetikament ipprogrammat biex ikun il-bniedem biex jelimina u joqtol bi preċiżjoni eżatta. Qatt ma kellu isem u kienu jafuh biss mill-aħħar żewġ numri, minn ħafna, li kellu minquxin fuq in-naħa ta' wara ta' għonqu. Dan hu Agent 47 (Friend) li, wara li qablu saret riċerka dettaljata fuq sitta u erbgħin aġent ieħor fula maqsuma miegħu (clones), dan issa hu mogħni b'saħħa tremenda, ħeffa, stamina u intelliġenza. Il-mira tiegħu hi korporazzjoni kbira li qed tippjana biex titkixxef is-sigrieti moħbija tiegħu ħalli tikkrea armata ta' qattelin b'poteri aqwa minn Aġent 47. Hitman: Agent 47 ilaqqa' lil dan l-esseru ma' protagonista femminili li ma taqta' qalbha minn xejn fi storja li tiżvolġi madwar id-dinja. Katia (Ware) hi wkoll persuna deluża, aktarx ukoll ġenetikament mibdula, anzjuża li ssib lil dik il-persuna li tista' tagħtiha ħjiel dwar il-passat u l-futur tagħha. Dawn it-tnejn flimkien jiddeffsu f'orġa ta' sparar, ġlied, qtil u manuvri akrobatiċi hekk kif mijiet ta' paladini qed isusu warajhom. Avversarju kbir għalihom hu John Smith (Quinto), bniedem b'saħħa qawwija u sigrieti profondi. L-objettiv ta' dawn kollha, speċjalment ta' Katia, hu li jsibu wieħed xjentist Dr Livenko (Hinds), li r-riċerki siewja tiegħu jriduhom forzi potenti. Bħax-xogħol ta' qablu, Hitman (2007), din il-produzzjoni għandha l-bażi tagħha fuq sensiela ta' logħbiet tal-vidjow. Hitman: Agent 47, li hu mfawwar b'azzjoni enerġetika u esibit b'mod verament stilizzat, mhuwiex sequel, iżda xogħol differenti u divers. Li kieku wieħed jelimina l-effetti speċjali u referenzi ta' xjenza fittizja, dan jgħaddi tajjeb bħala xogħol tipiku ta' James Bond, b'attur aktarx serju, ta' ftit kliem u ta' natura implakabbli. Divertenti u mħarrek sewwa. Forsi nistennew sequel! Atturi Ewlenin: Rupert Friend, Hannah Ware, Zachary Quinto, Ciaran Hinds, Angelababy Direttur: Aleksander Bach Ħin: 96 min. Distributur: 20th Century Fox Maħruġ minn KRS Releasing Ċert. 15